b'\n_START_ARTICLE_\nRobin (iskelm\xc3\xa4laulaja)\n_START_PARAGRAPH_\nEsa Kari Simonen (s. 3. marraskuuta 1944), taiteilijanimelt\xc3\xa4\xc3\xa4n Robin, on suomalainen laulaja ja lauluntekij\xc3\xa4. Robin oli suosituimmillaan 1960-luvulla. H\xc3\xa4nen suosituimpia hittej\xc3\xa4\xc3\xa4n olivat \xe2\x80\x9dVuonna 2525\xe2\x80\x9d, \xe2\x80\x9dPrinsessa\xe2\x80\x9d, \xe2\x80\x9dMua onnitelkaa\xe2\x80\x9d ja \xe2\x80\x9dSimo sanoo sen\xe2\x80\x9d. Esa Simonen on sanoittanut ja s\xc3\xa4velt\xc3\xa4nyt lauluja salanimell\xc3\xa4 Ola Elo ._NEWLINE_Robin lopetti esiintyv\xc3\xa4n\xc3\xa4 laulajana vuonna 1970 valmistuttuaan voimistelunopettajaksi, mutta palasi my\xc3\xb6hemmin esiintymislavoille. H\xc3\xa4n on my\xc3\xb6s julkaissut lastenmusiikkia ja liikuntakasetteja sek\xc3\xa4 kiert\xc3\xa4nyt Suomea erilaisten show-esitysten vet\xc3\xa4j\xc3\xa4n\xc3\xa4._NEWLINE_Lapsena Esa Simonen harrasti voimistelua ja voimistelusta tuli ammatti, kun h\xc3\xa4n valmistui voimistelunopettajaksi. T\xc3\xa4t\xc3\xa4 ty\xc3\xb6t\xc3\xa4 h\xc3\xa4n on tehnyt kuitenkin vain 10 vuotta el\xc3\xa4m\xc3\xa4st\xc3\xa4\xc3\xa4n, sill\xc3\xa4 rakkaus musiikkiin veti muusikon uralle.\n_START_SECTION_\nUran alku\n_START_PARAGRAPH_\nEnsi kerran Esa Simonen n\xc3\xa4htiin julkisuudessa vuonna 1952 Olympia-elokuvassa, jossa h\xc3\xa4n esiintyi yhdess\xc3\xa4 Tapio Rautavaaran kanssa. 1965 Simonen otti osaa kitarab\xc3\xa4ndien SM-kisohin Cary and The Teasersin solistina. He voittivat laulusolistien sarjan ja seurauksena Toivo K\xc3\xa4rki kiinnitti Simosen Fazerille. _NEWLINE_Esa Simonen keikkaili uransa alussa tanssipaikoilla, mutta p\xc3\xa4\xc3\xa4si pian levytt\xc3\xa4m\xc3\xa4\xc3\xa4n kappaleen \xe2\x80\x9dTytt\xc3\xb6\xe2\x80\x9d, joka oli k\xc3\xa4\xc3\xa4nn\xc3\xb6sversio The Beatlesin kappaleesta \xe2\x80\x9dGirl\xe2\x80\x9d. Simosen versio ei koskaan p\xc3\xa4\xc3\xa4ssyt levytykseen, vaan laulu julkaistiin Kai Hyttisen versiona. Toivo K\xc3\xa4rki uskoi Esaan ja lopulta Robin sai levytett\xc3\xa4v\xc3\xa4kseen kappaleen \xe2\x80\x9dIltap\xc3\xa4iv\xc3\xa4n aurinko\xe2\x80\x9d (alun perin The Kinksin \xe2\x80\x9dSunny Afternoon\xe2\x80\x9d), joka nousi listoille. _NEWLINE_Vuonna 1969 Robin levytti kappaleen \xe2\x80\x9dPrinsessa\xe2\x80\x9d, joka oli suomenkielinen versio Saksan euroviisukappaleesta \xe2\x80\x9dPrima Ballerina\xe2\x80\x9d.\n_START_SECTION_\nHittien aikakausi\n_START_PARAGRAPH_\nVuosina 1966\xe2\x80\x931970 Robin levytti useita hittej\xc3\xa4, joista tunnetuimpia ovat \xe2\x80\x9dMua onnitelkaa\xe2\x80\x9d (\xe2\x80\x9dCongratulations\xe2\x80\x9d, Cliff Richardin alun perin esitt\xc3\xa4m\xc3\xa4 Britannian edustuskappale vuoden 1968 Euroviisuissa), \xe2\x80\x9dEi se pelaa joka pelk\xc3\xa4\xc3\xa4\xe2\x80\x9d ja Robinin tunnetuin kappale \xe2\x80\x9dVuonna 2525\xe2\x80\x9d (alun perin Zager and Evansin hitti \xe2\x80\x9dIn the Year 2525\xe2\x80\x9d). _NEWLINE_Robin teki my\xc3\xb6s kiertueita, joiden aikana h\xc3\xa4n hauskuutti yleis\xc3\xb6\xc3\xa4 akrobaattitempuillaan kuten laulamalla yhdell\xc3\xa4 k\xc3\xa4dell\xc3\xa4 seisten. Vuonna 1968 Robin teki kiertueen \xe2\x80\x9dKatso viel\xc3\xa4 kerran\xe2\x80\x9d yhdess\xc3\xa4 Katri Helenan ja Tapio Rautavaaran kanssa.\n_START_SECTION_\n1970- ja 1980-luvut\n_START_PARAGRAPH_\nRobin lopetti aktiivisen esiintymisen vuonna 1971 aloitettuaan ty\xc3\xb6n voimistelunopettajana Lahdessa. 70-luvun alkupuolella h\xc3\xa4n toi Suomeen aerobicin ja "jyt\xc3\xa4jumppakasetit"._NEWLINE_1980-luvulla Robin teki urheilushowta ja lapsille suunnatut Pupu Tupuna -show\xe2\x80\x99t. Robin oli my\xc3\xb6s mukana pelastamassa missikisoja takaisin televisioon ja kehitti ensimm\xc3\xa4isen\xc3\xa4 nauhan p\xc3\xa4\xc3\xa4lle esiintyv\xc3\xa4n \xe2\x80\x9dyhden miehen ravintola-shown\xe2\x80\x9d._NEWLINE_Robin esiintyi yli 200 miljoonalle kuulijalle voimistelun EM-kilpailuissa vuonna 1985 ja esitti tuolloin oman s\xc3\xa4vellyksens\xc3\xa4 \xe2\x80\x9dFly Fly Butterfly\xe2\x80\x9d.\n_START_SECTION_\n1990- ja 2000-luku\n_START_PARAGRAPH_\nRobinin kerrotaan lanseeranneen karaokevillityksen Suomeen. Samalla h\xc3\xa4n julkaisi tasaisesti omia levyj\xc3\xa4\xc3\xa4n. Vuonna 2001 Robin vietti 35-vuotisjuhlavuottaan kiert\xc3\xa4m\xc3\xa4ll\xc3\xa4 tanssiyhtye Robbarien kanssa Suomea ja Ruotsia otsikolla \xe2\x80\x9d35 vuotta tanssia ja henkist\xc3\xa4 hierontaa\xe2\x80\x9d. _NEWLINE_Syksyll\xc3\xa4 Robin joutui j\xc3\xa4\xc3\xa4m\xc3\xa4\xc3\xa4n sairausel\xc3\xa4kkeelle, syyn\xc3\xa4 pitk\xc3\xa4aikaiset selk\xc3\xa4vaivat, jotka aiheutuivat selk\xc3\xa4nikaman murtumisesta. Robin j\xc3\xa4i ty\xc3\xb6kyvytt\xc3\xb6myysel\xc3\xa4kkeelle, mutta jatkoi levytt\xc3\xa4mist\xc3\xa4 levytt\xc3\xa4en mm. kappaleen \xe2\x80\x9dDon Quijote\xe2\x80\x9d.'